
Magyar borfogyasztási szokások és azok egészségre gyakorolt hatásai

A kutatás alapproblémája
A bor rendkívül gazdag polifenolokban és rezveratrolban, amelyek antioxidáns hatása és kardioprotektív szerepe mellett számos egészségre jótékony hatása is bizonyított. Ezt mutatja a „francia paradoxon” néven elterjedt megfigyelés is, amelynek lényege, hogy a szív-és érrendszeri halálozás Franciaországban alacsonyabb, mint más fejlett országokban, annak ellenére, hogy náluk a legmagasabb az egy főre jutó évi borfogyasztás. Az erre vonatkozó kutatások eredményeit nem lehet figyelmen kívül hagyni, hiszen hazánkban a mortalitási statisztika élén a szív-és érrendszeri és daganatos halálozások állnak.
Célkitűzések és feltételezések
A szakirodalmi kutatást követően empirikus vizsgálatot végeztünk a borfogyasztási szokásokról felnőttek körében. Kutatni kívántuk, hogy milyen mennyiségben, és milyen gyakran fogyasztanak bort a megkérdezett nők és férfiak, illetve mely fajtáit részesítik előnyben. A megkérdezett borfogyasztók körében vizsgáltuk továbbá a szív-és érrendszeri megbetegedések arányát.
Feltételeztük, hogy a megkérdezettekre nem az egészségvédő mértéktartás jellemző, továbbá, hogy a nem, az iskolai végzettség, valamint az életkor dimenziói mentén eltérés mutatkozik a borfogyasztás mértékében és gyakoriságában.
Anyag és módszer
Az empirikus kutatás véletlenszerű mintavétellel történt, amelynek kritériuma volt a 18 év fölötti életkor. A kérdőívek feldolgozása SPSS számítógépes programmal történt. A minta 219 fő (40%-a férfi, 60%-a nő), az átlagéletkor 32,5 év, mediánja 25, szórása magas (s=12,5).
Eredmények
A megkérdezett borfogyasztók többsége alkalmanként fogyaszt bort (68%), ezt követi a hetente (24,5%), a hetente többszöri (5,5%), és a mindennapi borfogyasztás (2%). A férfiak hetente többször, míg a nők inkább alkalmanként élnek ezzel a szokással. A nemek borfogyasztás mennyisége közötti különbségek jól körülhatárolhatóak (p=0,0004), a mértéktartás pedig az esetek egy részében egyik nemnél sem sikerült (r=-0,33). Az életkor és a borfogyasztás mennyisége között közepes erősségű összefüggés tapasztalható (r=-0, 302), a fiatalok ritkábban, de nagyobb mennyiségben fogyasztanak bort. A borfogyasztás mennyisége az iskolai végzettség kontextusában szignifikáns különbséget mutat (p=0,027), a magasan kvalifikáltak kevesebb bort fogyasztanak.
Az eredmények alapján a megkérdezett borfogyasztók között a magas vérnyomásos betegek aránya fele az országos felnőtt lakosság körében előforduló magas vérnyomásos betegek arányának.



